"ปักหมุด" หยุดปีใหม่ รถไฟหรรษา พาเที่ยววิวเชิงเขา ชุมชนบันนังลูวา
วันหยุดเทศกาลปีใหม่ สถานที่ท่องเที่ยวชุมชนในอำเภอเมืองยะลา ที่สุดฮิตมาโดยตลอดตั้งแต่ต้นเดือนธันวาคม 2564 เป็นต้นมาจนถึงต้นปีใหม่ 2565  ก็เห็นจะเป็นวิวเชิงเขา ม.2 บ้านบันนังลูวา ตำบลหน้าถ้ำ  ในแต่ละวันมีผู้คนที่หลั่งไหลมาจากทั้งในพื้นที่อำเภอต่างๆ ของจังหวัดยะลา ปัตตานี และจังหวัดนราธิวาส เดินทางมาเที่ยวกันอย่างไม่ขาดสาย ทำให้รถจอดกันหนาแน่นสองข้างทาง บางครอบครัวแม่ก็จะพาลูกๆ มาเที่ยว หลังจากได้ดูจากทางสื่อโซเชียลถึงความสวยงามของวิวเชิงเขา สำหรับทางเข้าก็จะมีการตั้งจุดตรวจคัดกรองตามมาตรการป้องกัน โควิด-19 อย่างเคร่งครัด  มี อส. ชรบ.คนในชุมชน คอยดูแลอำนวยความสะดวก สถานที่จอดรถ ความปลอดภัย  นายอัดนัน มูน๊ะ ประธานชุมชน บรรยายโซนท่องเที่ยว ซึ่งจุดนี้จะมี 2 โซนคือ ฝั่งโซนสวนทุเรียน มังคุดร้อยปี และโซนธรรมชาติเชิงเขา กับลำน้ำ  สำหรับผู้ที่ชอบเดินออกกำลังกายก็สามารถเดินไปด้วย ถ่ายรูป เซลฟี่ไปด้วยตามจุดชมวิวเชิงเขา ส่วนผู้ที่ไม่อยากจะเดิน หรือเดินไม่ไหว ก็สามารถซื้อตั๋วรถไฟหรรษาเที่ยวชมวิว ตลอดเส้นทาง 1,600 เมตรได้  รถไฟหรรษา สีสันโดดเด่นสวยงาม เป็นที่ชื่นชอบของเด็กๆ และผู้ใหญ่ ที่เข้ามาเที่ยวชุมชนแห่งนี้ โดยทุกเที่ยวแทบไม่มีที่นั่งเหลือ มีคนยืนรอคิวซื้อตั๋วโดยสารกันจำนวนมาก บางคนถ้าพลาดรอบนี้คนเต็มก็จะต้องรอขึ้นในรอบหน้า ซึ่งรถไฟก็จะพาเที่ยวชมวิวไปตลอดระยะทาง 1,600 เมตร และกลับมาจอดที่สถานีรถไฟ ซึ่งตลอด ข้างทางก็จะเห็นมีผู้คนมากมาย ถ่ายรูป เซลฟี่ ตามมุมต่างๆ กันอย่างสนุกสนานที่น่าสนใจอีกอย่างไม่แพ้กันก็จะเป็นที่สถานีถีบเรือ มีประชาชนที่มาเที่ยวรอคิวซื้อตั๋วลงเรือถีบ ชมวิวไปตามลำน้ำกันอย่างต่อเนื่อง   รวมทั้งจักรยานสามัคคี รถสกู๊ตเตอร์ไฟฟ้า  ส่วนใครที่หิวตลอดข้างทาง ก็จะมีร้านขายอาหาร ขนม ให้เลือกซื้อมากมาย ซึ่งเป็นพ่อค้า แม่ค้า จากกลุ่มชาวบ้านในพื้นที่ชุมชนแห่งนี้ ที่ทำมาขาย ให้กับนักท่องเที่ยว โดยทางประธานชุมชน ได้สร้างงาน สร้างอาชีพ ให้กับคนในชุมชน รวมทั้งเด็ก เยาวชน ที่จะมาทำงานคอยบริการผู้ที่มาเที่ยวตามจุดต่างๆ ซึ่งจะได้รับค่าตอบแทนคนละ 200 บาทเท่ากันหมด